鼓吹曲辭 臨高臺
作者：王勃
朝代：唐

paragraphs: 臨高臺，高臺迢遞絕浮埃。
瑤軒綺構何崔嵬，鸞歌鳳吹清且哀。
俯瞰長安道，萋萋御溝草。
斜對甘泉路，蒼蒼茂陵樹。
高臺四望同，帝鄉佳氣鬱蔥蔥。
紫閣丹樓紛照曜，璧房錦殿相玲瓏。
東彌長樂觀，西指未央宮。
赤城映朝日，綠樹搖春風。
旗亭百隊開新市，甲第千甍分戚里。
朱輪翠蓋不勝春，疊樹層楹相對起。
復有青樓大道中，繡戶文窗雕綺櫳。
錦衣晝不襞，羅幃夕未空。
歌屏朝揜翠，妝鏡晚窺紅。
爲吾安寶髻，蛾眉罷花叢。
狹路塵間黯將暮，雲間月色明如素。
鴛鴦池上兩兩飛，鳳皇樓下雙雙度。
物色正如此，佳期那不顧。
銀鞍繡轂盛繁華，可憐今夜宿倡家。
倡家少婦不須嚬，東園桃李片時春。
君看舊日高臺處，柏梁銅雀生黃塵。